**Preface and Acknowledgments**

המסע של מחקר זה מתחיל בפתק קטן. כדי לענות על השאלה מהו "תיאטרון מזרחי" כתבתי בנקודות מספר צורות תיאטרון דומיננטיות של אמנים מזרחים. הפתק הזה ברבות הזמן הפך לראשי הפרקים של ספר זה. הפתק נכתב עבור פאנל שהשתתפתי בו ושעסק בתיאטרון ומזרחים כחלק מפסטיבל **ליבי במזרח** (2012), שנוסד ב-2009 על ידי פמיניסטיות מזרחיות כחלק ממאבק לחלוקה צודקת של תקציב התרבות בישראל. מפנה המילניום ועם עליית מעמד בינוני מזרחי, צמח רנסנס תרבותי של אמנים מזרחים בני הדור השלישי. התיאטרון המזרחי, שנוצר בשולי השדה ברבע האחרון של המאה העשרים, הפך כיום לבולט ומשמעותי בזירה הציבורית. במובן זה, הספר אינו סיכום של תופעה, אלא נסיון להבינה בעת התהוותה, ובתקווה שיצטרפו חוקרים אחרים להתדיין ולהתווכח.

אבל העניין שלי בזהות מזרחית ותיאטרון מתחיל המון שנים קודם. נולדתי ב-1975 וגדלתי בכפר שלם - שכונת פועלים בדרומה של תל אביב. אהבתי למשחק ולתיאטרון היתה קיימת תמיד. כנער השתתפתי בתיאטרון נוער חברתי במרכז הקהילתי נוה אליעזר בהובלתן של זמירה רון ועדה מירסקי, ולאחר מכן כחייל משוחרר הצטרפתי לתיאטרון הקהילתי בבימויו של פיטר הריס. זו היתה המסגרת המשמעותית עבורי ללמוד תיאטרון ולהבין את עצמי באופן ביקורתי. כחלק מהעיסוק האינטנסיבי של גיל ההתבגרות, ובדיקת השאלה מי אני ומה אני עושה בעולם, המזרחיות הפכה להיות מקור להתפתחות ולהבנה שזהותי קשורה במהודק להיסטוריה של משפחתי וקהילתי. הורי היגרו לישראל ב-1951. אבי, פואד, יליד עירק ואימי נעמי ילידת איראן ממוצא כורדי. הורי, כמו מזרחים רבים בני דורם, לא זכו להשכלה ועד מהרה מצאו עצמם מוסללים למעמד הפועלים הישראלי. התובנות הביקורתיות על מצבם של הורי ועל מצבי שלי החלו להתחדד יותר ויותר בלימודי התיאטרון הקהילתי באוניברסיטת תל אביב. בתקופה זו קיבלתי מלגה מקרן ISEF הפועלת לקדם סטודנטים מעיירות פתוח ושכונות, ובמפגשים השונים של הקרן הכרתי לא מעט חברים הבאים מרקע הדומה לשלי. עם הזמן הפכתי מעורב בשיח המזרחי הביקורתי שצמח כבר ב-1990s ובעקבות מהפכת האינטרנט והרשתות החברתיות הרחבתי את היכרותי עם פעילים ואינטלקטואלים מזרחים. מטבע הדברים, פרויקט זה אינו מחקר אקדמי גרידא, אלא הוא בעל משמעות אישית עמוקה ביותר עבורי.

ברצוני להודות לכל האמנים, המחזאים, במאים, שחקנים ומעצבים ששיתפו אותי בתובנות שלהם ונתנו לי חומרים מארכיונם הפרטי. אני מודה לחברי קבוצת המחקר שעסקה באתניות במחלקה לסוציולוגיה באוניברסיטת בר אילן שחלק מרעיונות הספר התגבשו בעזרתם. אני מודה לחברי במחלקה לספרות אמנויות ולשון באוניברסיטה הפתוחה על התמיכה, העידוד והחברות שהיא אינה ברורה מאליה בעולם האקדמי.

ספר זה מוקדש באהבה למשפחתי - ורד שתומכת, מעודדת, מקשיבה ואף לא מעט מרעיונות בספר צמחו משיחותינו הפוריות. לבנותי שירה ואביגיל, אתן מעניקות אור וחדווה לחיי.

\*\*\*

This research was supported by The Open University of Israel's Research Fund (grant no. 508777)

גרסה מוקדמת של פרק 5 פורסמה:

Shem-Tov, Naphtaly. "Displaying the Mizrahi Identity in Autobiographical Performances: Body, Food, and Documents." *New Theatre Quarterly* 34.2 (2018): 160-175.

חלק מפרק 4 (הדיון בהצגה יולדות) פורסם:

Shem-Tov, Naphtaly. "“In Sorrow Thou Shalt Bring Forth Children”: Docu-Poetic Theatre in Israel." *TDR/The Drama Review* 63.3 (2019): 20-35.‏

גרסה מוקדמת של פרק 7 פורסמה:

Shem-Tov, Naphtaly. "Celebrating Jewish-Moroccan Theatre in Israel: Production, Repertoire, and Reception." *Contemporary Theatre Review* 29.1 (2019): 56-70.‏